作者:崔泰之
標題:同光祿弟冬日述懷
內容:吾族白眉良，才華動洛陽。觀光初入仕，應宿始為郎。飛螢玩書籍，白鳳吐文章。海卿逾往雅，河尹冠前張。擇才綏鄢郢，殊化被江湘。高樓臨廣陌，甲第敞通莊。列館邙山下，疏亭洛水傍。昌年賞豐陌，暇日悅林塘。衣冠皆秀彥，羅綺盡名倡。隔岸聞歌度，臨池見舞行。門庭寒變色，棨戟日生光。窮陰方靉靆，殺氣正蒼茫。感時興盛作，晚歲共多傷。積德韋丞相，通神張子房。吟草遍簪紱，逸韻合宮商。功名守留省，濫跡在文昌。家園遙可見，臺寺近相望。無庸乘侍謁，有暇共翱翔。棣華依雁序，竹葉拂鸞觴。水坐憐秋月，山行弄晚芳。恩華慚服冕，友愛勖垂堂。無由報天德，相顧詠時康。